MT Il-Ġurnal Uffiċjali tal-Unjoni Ewropea C 174/36

Opinjoni tal-Kumitat tar-Reġjuni – Qafas ta' Kwalità għall-Apprendistati

2014/C 174/07

Relatur Is-Sur Andrius Kupčinskas (LT/PPE), Sindku ta' Kaunas Dokument ta' referenza Proposta għal Rakkomandazzjoni tal-Kunsill dwar Qafas tal-Kwalità għall-Apprendistati COM(2013) 857 final

I. RAKKOMANDAZZJONIJIET TA' POLITIKA

Il-KUMITAT TAR-REĠJUNI

1. jilqa' b'sodisfazzjon ir-rakkomandazzjoni li adotta l-Kunsill tal-Unjoni Ewropea għal Qafas tal-Kwalità għall-Apprendistati (QFT, Quality Framework for Traineeships), li l-ħolqien tiegħu kien diġà ntalab f'opinjonijiet preċedenti, iżda jiddispjaċih ħafna li l-Kummissjoni għażlet li tippreżenta dan il-Qafas fil-forma ta' rakkomandazzjoni tal-Kunsill minflok direttiva;

2. fid-dawl tal-fatt li l-perjodu ta' żmien bejn il-preżentazzjoni tal-proposta tal-Kummissjoni (4 ta' Diċembru 2013) u l-adozzjoni tar-Rakkomandazzjoni tal-Kunsill (10 ta' Marzu 2014) kien qasir wisq biex il-Kumitat tar-Reġjuni jifformula opinjoni skont il-proċedura normali, jinnota bi tħassib li la l-Kummissjoni Ewropea hija u tfassal ir-Rakkomandazzjoni għal qafas ta' kwalità għall-apprendistati u lanqas il-Kunsill tal-Unjoni Ewropea huwa u jadotta r-Rakkomandazzjoni ma kkonsultaw lill-Assemblea tal-UE tar-rappreżentanti reġjonali u lokali tal-Kumitat tar-Reġjuni tal-Unjoni Ewropea;

3. jiddispjaċih li fl-UE, speċjalment f'ċerti reġjuni, għad hemm ħafna qgħad fost iż-żgħażagħ, u jenfasizza kemm hu importanti li jittieħdu passi attivi fil-ġlieda kontra l-qgħad fost iż-żgħażagħ. Sabiex jintlaħaq l-għan tal-Istrateġija Ewropa 2020, jiġifieri li fl-2020 ir-rata tal-impjieg tkun 75 % għall-persuni bejn l-20 u l-64 sena, jeħtieġ li titjieb l-edukazzjoni taż-żgħażagħ, jiġifieri li tkun immirata aħjar lejn it-talbiet tas-suq tax-xogħol u għandhom jinħolqu kundizzjonijiet aktar favorevoli għad-dħul fis-suq tax-xogħol;

4. huwa tal-opinjoni li kemm fil-livell nazzjonali kif ukoll f'dak Ewropew għandu jsir aktar biex iż-żgħażagħ jitħeġġu jaspiraw għall-professjonijiet tal-ġejjieni. Għal dan il-għan, għandhom jitfasslu studji li jbassru t-tendenzi minn fażi bikrija, li jinfluwenzaw u jipprevedu l-bidliet fid-domanda għax-xogħol fis-setturi u l-gruppi professjonali differenti, l-għadd ta' apprendisti għall-professjonijiet speċifiċi u l-impjiegi emerġenti, kif ukoll il-ħtieġa probabbli għal postijiet ta' taħriġ immirati lejn iż-żgħażagħ;

5. peress li t-taħriġ huwa parti kruċjali mill-Garanzija għaż-Żgħażagħ, itenni l-appoġġ tiegħu għar-Rakkomandazzjoni tal-Kunsill dwar it-twaqqif ta' Garanzija għaż-Żgħażagħ (1) tat-22 ta' April 2013 (2), li għandha tiżgura “li ż-żgħażagħ kollha taħt l-età ta' 25 sena jirċievu offerta ta' xogħol ta' kwalità tajba, edukazzjoni kontinwa, apprendistat jew taħriġ fi żmien erba' xhur minn meta jsiru qiegħda jew minn meta jwaqqfu l-edukazzjoni formali”. L-awtoritajiet lokali u reġjonali għandhom jaqdu rwol fundamentali fl-implimentazzjoni tal-iskemi ta' garanzija għaż-żgħażagħ;

6. jilqa' l-QFT bħala miżura utli li għandha tiggarantixxi li l-apprendistati jiffaċilitaw b'mod effiċjenti t-tranżizzjoni mill-edukazzjoni għad-dinja tax-xogħol u b'hekk iżżid l-impjegabbiltà taż-żgħażagħ;

7. iqis li fit-taħriġ għandha ssir enfasi pożittiva fuq il-mudell ta' “mgħallem-apprendist” fejn il-kompetenzi jiġu mgħoddija minn ġenerazzjoni għall-oħra;

8. jaqbel mal-aspetti l-ġodda stabbiliti fil-QFT għaliex dan għandu jiggarantixxi t-trasparenza tal-apprendistati u jpoġġi l-għanijiet tat-tagħlim fuq quddiem nett; fl-istess ħin jinsab iddiżappuntat li fil-Qafas ta' Kwalità ma tissemma l-ebda rakkomandazzjoni biex l-Istati Membri jipprevedu kwistjonijiet importanti bħas-sigurtà soċjali jew il-ħlas għall-apprendisti; jiddispjaċih li l-objettivi tal-QFT ma jaqblux ma' dawk tal-Garanzija għaż-Żgħażagħ peress li l-QFT ikopri biss l-hekk imsejjaħ taħriġ tas-suq miftuħ u jeskludi taħriġ imwettaq fil-qafas ta' kors ta' studju, edukazzjoni formali jew taħriġ vokazzjonali;

9. ifakkar li l-awtoritajiet lokali u reġjonali għandhom rwol importanti fl-istabbiliment u l-implimentazzjoni tal-miżuri għall-ġlieda kontra l-qgħad, kif ukoll fil-qasam tal-edukazzjoni u t-taħriġ. L-Istati Membri għandhom jikkunsidraw dan ir-rwol u jisfruttaw l-opportunitajiet assoċjati miegħu biex il-professjonisti żgħażagħ ikollhom passaġġ aktar iffokat u ħafif mid-dinja tal-edukazzjoni għal dik tax-xogħol, fid-dawl tar-rwol tal-awtoritajiet lokali u reġjonali li jipprovdu s-servizzi tal-edukazzjoni, it-taħriġ u l-impjieg; jiddispjaċih, għalhekk, li r-Rakkomandazzjoni tal-Kunsill ma tindirizzax ir-rwol tal-awtoritajiet lokali u reġjonali fl-implimentazzjoni tal-QFT;

10. jitlob lill-Istati Membri biex jipprevedu kooperazzjoni attiva tal-imsieħba soċjali, u tal-awtoritajiet lokali u reġjonali sabiex jiżguraw li s-sistema tiġi implimentata b'suċċess;

11. u biex jiddiskutu taħt liema direttivi u kundizzjonijiet oħra il-QFT jista' jiġi traspost mill-Istati Membri fi prassi nazzjonali u/jew fil-leġislazzjoni nazzjonali;

Kummenti preliminari

12. huwa mħasseb dwar il-qgħad kbir fost iż-żgħażagħ fl-Unjoni Ewropea u minħabba f'hekk ir-riskju attwali tal-faqar fost iż-żgħażagħ; dwar dan jitkellem ukoll ir-Rapport Annwali tal-Kummissjoni Ewropea dwar l-Impjieg u l-Iżviluppi Soċjali 2012 (3);

13. jisħaq fuq l-importanza ta' miżuri effettivi biex tissolva problema li qed tikber fl-Ewropa, jiġifieri li ż-żgħażagħ la jkollhom xogħol u lanqas ma jkunu qed isegwu taħriġ, u jiġbed l-attenzjoni għar-riskji u l-konsegwenzi soċjali, ekonomiċi u demografiċi marbutin man-nuqqas ta' awtonomija ta' dawn iż-żgħażagħ;

14. jaqbel mal-Kummissjoni dwar l-importanza tal-apprendistati, u jiġbed l-attenzjoni li permezz tal-apprendistati ta' kwalità tajba ż-żgħażagħ jingħataw il-possibbiltà li jiksbu għarfien, ħiliet u esperjenzi professjonali siewja u b'dan il-mod ikollhom ċans akbar li jsibu impjieg, u b'hekk ikunu jistgħu jistabbilixxu ruħhom malajr u għat-tul fis-suq tax-xogħol;

15. l-istess bħall-Kummissjoni, huwa mħasseb li kultant isir abbuż mill-apprendistati għaliex jintużaw bħala possibbiltà biex jiġu impjegati ħaddiema bi ħlas baxx jew saħansitra mingħajr ħlas. Għaldaqstant, l-isfidi ewlenin huma li jiġi stabbilit b'mod ċar perjodu massimu għall-apprendistati u li titjieb il-kwalità tagħhom sabiex iservu ta' esperjenza siewja għad-dħul fis-suq tax-xogħol;

16. jindika li l-aħjar riżultati b'rabta mal-impjieg taż-żgħażagħ inkisbu f'pajjiżi u reġjuni fejn iż-żgħażagħ għandhom l-opportunità li jwettqu apprendistat jew taħriġ ta' kwalità tajba, u fejn il-pjani tal-apprendistati u l-prattika fuq ix-xogħol huma stabbiliti bħala parti inseparabbli mis-sistema tal-edukazzjoni u r-reklutaġġ; huwa importanti li l-istituzzjonijiet tal-edukazzjoni jikkollaboraw mad-dinja tal-intraprenditorija biex jiżguraw li jintlaħqu l-benefiċċji reċiproċi minn programm ta' taħriġ;

Aspetti ġenerali tar-Rakkomandazzjoni

17. jaqbel mal-prinċipju tal-QFT, u jinnota li kemm il-proċess tat-tagħlim, li bis-saħħa tiegħu wieħed ikun jista' jiffamiljarizza ruħu mal-impjieg, kif ukoll l-għanijiet ċari tat-tagħlim u l-għażla ta' sorveljant adatt li jiggwida lill-apprendisti matul l-apprendistat huma importanti;

18. jappoġġja l-appell li jsir fil-QFT biex l-għarfien, il-ħiliet u l-kompetenzi li jiksbu l-apprendisti jiġu ċċertifikati b'mod uffiċjali mill-fornituri tal-apprendistati permezz ta' ċertifikat ta' apprendistat li jkun sar. Dan huwa indispensabbli sabiex jiġi żgurat li l-valur tal-apprendistat jiġi rikonoxxut b'mod formali bħala strument li jgħin liż-żgħażagħ jidħlu fis-suq tax-xogħol u jsibu impjieg ta' kwalità tajba;

19. jiddispjaċih li r-Rakkomandazzjoni tal-Kunsill ma tagħmilx referenza għall-apprendistati li jsiru bħala parti minn kurrikula akkademiċi, ta' edukazzjoni formali jew kors vokazzjonali; għaldaqstant jitlob lill-Kummissjoni biex tressaq proposta separata għal qafas ta' kwalità għal dawn l-apprendistati;

20. japprova l-appoġġ previst fil-QFT għall-miżuri tal-Istati Membri permezz tal-fondi tal-UE (finanzjament tal-iskemi tal-apprendistati mill-Fond Soċjali Ewropew (FSE), il-Fond Ewropew għall-Iżvilupp Reġjonali u l-Inizjattiva favur l-Impjieg taż-Żgħażagħ), l-iskambju ta' prassi tajba u l-miżuri ta' monitoraġġ; madankollu jitlob li jiġi żgurat li l-fondi Ewropej ma jissostitwuwx il-fondi privati;

Kundizzjonijiet tax-xogħol u trasparenza

21. jitlob li sabiex jiġi żgurat li l-apprendistati jkunu ta' kwalità tajba, b'użu iktar mifrux tal-Metodu Miftuħ ta' Koordinazzjoni jiġu promossi l-iskambji tal-aħjar prattiki fl-Ewropa u b'hekk l-Istati Membri jingħataw għajnuna fit-tfassil ta' rekwiżiti minimi komuni dwar l-apprendistati li fuqhom ikunu bbażati dawn il-prattiki;

22. jilqa' r-rekwiżiti msemmijin fil-QFT dwar it-trasparenza fl-avviżi ta' postijiet battala ta' apprendistat, iżda jiġbed l-attenzjoni li minkejja l-importanza tat-trasparenza, din waħedha mhix biżżejjed biex tiggarantixxi l-kwalità tal-apprendistati;

23. b'rabta ma' dan, jiddispjaċih li l-QFT ma jirrakkomandax lill-fornituri tal-apprendistati biex jiżguraw kopertura tas-sigurtà soċjali u assigurazzjoni tas-saħħa xierqa, iżda huma mitluba biss li fl-avviż tal-apprendistat jindikaw jekk il-post jipprevedix dan it-tip ta' assigurazzjoni;

24. jilqa' l-pożizzjoni li l-QFT għandu jipprevedi li l-avviżi ta' postijiet battala ta' apprendistat jispeċifikaw l-ammont tar-remunerazzjoni u/jew tal-kumpens għall-apprendistat, u jilqa' r-Rakkomandazzjoni tal-Kunsill biex fl-avviżi ta' postijiet battala u l-avviżi dwar l-apprendistat jiddaħħal il-livell ta' kwalunkwe remunerazzjoni jew kumpens. Fl-istess ħin, fil-fehma tal-Kumitat, l-obbligu tal-informazzjoni ma għandux ikun ta' piż amministrattiv kbir wisq għall-impjegaturi li joffru l-apprendistati, u li r-regolazzjoni m'għandhiex ixxekkel iżda tippromovi l-ħolqien tal-apprendistati fis-setturi kollha tas-suq tax-xogħol;

25. jiġbed l-attenzjoni li l-QFT ma jindirizzax il-kwistjoni tal-apprendistati mingħajr ħlas jew bi ħlas parzjali. Ir-riżultati ta' sondaġġ reċenti tal-Ewrobarometru (4) juru li tlieta minn kull ħames apprendisti jew ma ngħatawx kumpens finanzjarju jew il-kumpens finanzjarju li ngħataw tant kien żgħir li f'inqas minn nofs il-każi serva biex ikopri l-ispejjeż tal-ħajja. Dan joħloq ir-riskju li l-aċċess għall-apprendistati jiġi limitat biss għal dawk li jistgħu jaffordjawhom finanzjarjament, u dan min-naħa tiegħu jwassal għal tnaqqis fin-numru ta' apprendistati u l-valur ekonomiku tagħhom u fl-istess ħin iżid l-inugwaljanza;

26. Il-mira li jiġu żgurati apprendistati ta' kwalità tajba permezz tal-obbligu li jinħolqu r-rekwiżiti ta' assigurazzjoni u kumpens u/jew remunerazzjoni xierqa għall-apprendisti kollha tista' twassal għal tnaqqis fin-numru ta' apprendistati offruti minħabba l-piż finanzjarju kbir wisq sew għall-awtoritajiet lokali u reġjonali u sew għall-intrapriżi. Peress li għalhekk probabbilment ħafna fl-Ewropa ma rnexxilhomx joħolqu mudell wieħed għall-entitajiet kollha, il-KtR jilqa' l-isforz biex tinħoloq sistema effettiva għall-finanzjament parzjali jew sħiħ tal-apprendistati minn taħlita ta' diversi sorsi;

27. jinnota li r-Rakkomandazzjoni tal-Kunsill ma tiddefinixxix b'mod adegwat ir-rwol tas-sorveljant għall-apprendisti, u għalhekk, filwaqt li huwa konxju li r-regolazzjoni tal-kwistjoni fl-aħħar mill-aħħar taqa' taħt il-kompetenza tal-Istati Membri, jappella lill-Istati Membri u lill-imsieħba soċjali u ekonomiċi biex jiskambjaw l-aħjar prattiki dwar ir-regolazzjoni tar-rwol tas-superviżuri tal-apprendist, il-kompiti u r-responsabbiltajiet tagħhom kif ukoll kwistjonijiet oħra rilevanti, sabiex jiġi żviluppat fehim gradwali ta' x'inhi l-aħjar prattika Ewropea u biex il-prinċipju tal-governanza f'diversi livelli jiġi applikat fil-prattika;

Apprendistati transkonfinali

28. jilqa' l-impatt pożittiv tal-QFT li jiffaċilita l-apprendistati transkonfinali li għadhom rari, u li jtejjeb l-aċċess għall-informazzjoni;

29. peress li l-Artikolu 153 tat-TFUE, bħala bażi legali għall-QFT, jipprevedi li l-Unjoni Ewropea tappoġġja u tikkomplementa l-azzjoni tal-Istati Membri, jissuġġerixxi li minflok ma nimmiraw għal deċiżjoni fil-livell tal-UE dwar l-armonizzazzjoni tar-regoli, għandu jsir sforz pan-Ewropew biex tinġabar u tinxtered informazzjoni dwar ir-regoli dwar l-apprendistati sabiex tiġi promossa l-mobbiltà tal-apprendisti, billi jkun iktar faċli għaż-żgħażagħ li jwettqu apprendistat barra minn pajjiżhom jekk ikollhom aċċess faċli għall-informazzjoni dwar x'jistgħu jistennew;

30. madankollu jiġbed l-attenzjoni li ħafna drabi l-apprendistat ma jinvolvi l-ebda kumpens jew li dan ma jkunx biżżejjed, u li ma tkunx provduta akkomodazzjoni, li jista' jkun ostaklu għall-apprendistati transkonfinali peress li apprendisti potenzjali ħafna drabi ma jkunux jistgħu jipparteċipaw f'apprendistat b'riżultat ta' sitwazzjoni finanzjarja diffiċli fi Stat Membri ieħor;

31. jenfasizza li l-ħolqien ta' kundizzjonijiet iktar ġusti għall-apprendistati transkonfinali jista' jkollu bosta effetti pożittivi, pereżempju żieda fiċ-ċans tal-apprendistati li jsibu xogħol u iktar integrazzjoni fis-suq tax-xogħol;

32. jilqa' l-idea stabbilita fil-QFT li l-EURES jibda japplika wkoll għall-apprendistati hekk kif talab il-Kunsill Ewropew fil-konklużjonijiet (5) ta' Ġunju 2012; jilqa' wkoll is-suġġeriment li dan in-netwerk jibda jintuża għat-tixrid tal-informazzjoni dwar l-apprendistati;

33. jaqbel li l-EURES għandu jintuża sabiex jiġi żgurat l-aċċess għall-informazzjoni dwar opportunitajiet ta' apprendistati u jirrakkomanda li l-EURES jintuża wkoll bħala strument ta' feedback li jippermetti lill-apprendisti li jivvalutaw l-esperjenzi tagħhom tal-apprendistati;

34. jiġbed l-attenzjoni li l-għadd ta’ apprendistati transnazzjonali huwa baxx ħafna, minkejja rati għolja ta’ mobilità fost l-istudenti, pereżempju fil-programm Erasmus (6). Dan ifisser li qed nitilfu l-opportunità li nnaqqsu l-qgħad fost iż-żgħażagħ permezz tal-mobilità: apprendistat f'pajjiż ieħor jista' jkun fattur determinanti fil-ħajja ta' dawk iż-żgħażagħ li jixtiequ xogħol fi Stat Membru ieħor; jilqa' għalhekk it-tnedija tal-programm Erasmus + li jista' jżid in-numru ta' apprendistati barra l-pajjiż.

35. L-opportunità li ż-żgħażagħ jiksbu esperjenzi f'kundizzjonijiet differenti tagħtihom iċ-ċans imprezzabbli li jżidu n-numru tal-impjegaturi potenzjali fl-Istati Membri differenti. Għalhekk jeħtieġ li kemm jista' jkun isir sforz biex l-appoġġ li jingħataw l-apprendistati transkonfinali jiġi garantit u jkun effettiv billi jinstabu soluzzjonijiet li jippermettu t-tnaqqis tal-ispejjeż għall-apprendisti biex jirrilokaw u billi jingħataw informazzjoni rilevanti biex jiġi żgurat li l-apprendisti ma jġarrbux diffikultajiet ekonomiċi, u b'kunsiderazzjoni tal-ispejjeż tal-ħajja fil-pajjiż li fih ikun qed isir l-apprendistat. Il-fornitur tal-apprendistat għandu jagħti l-informazzjoni meħtieġa kollha dwar ir-regoli amministrattivi applikabbli fil-pajjiż ikkonċernat (bħal pereżempju permessi ta' xogħol u residenza, jew fejn applikabbli ċertifikat ta' reġistrazzjoni, eċċ.);

Implimentazzjoni tal-QFT

36. jiġbed l-attenzjoni għall-fatt li jkun aħjar jekk l-awtoritajiet lokali u reġjonali jiġu inklużi fil-proċess kollu tal-iżvilupp u l-implimentazzjoni ta' inizjattivi ġodda billi jingħataw il-finanzi meħtieġa għal din l-implimentazzjoni, peress li huma jistgħu jevalwaw l-aħjar il-kundizzjonijiet u l-bżonnijiet differenti fil-livell lokali;

37. jiddispjaċih li r-Rakkomandazzjoni tal-Kunsill ma tipproponix li l-awtoritajiet u l-intrapriżi lokali u reġjonali jiġu konsultati aktar bis-sħiħ dwar il-ħolqien u t-titjib tal-programmi ta' taħriġ sabiex jitqiesu l-bżonnijiet tas-suq tax-xogħol u sabiex jitħarrġu professjonisti fl-oqsma li hemm bżonn;

38. jiġbed l-attenzjoni għall-fatt li ħafna drabi huma l-awtoritajiet lokali u reġjonali li jkunu responsabbli mill-implimentazzjoni tal-miżuri fl-oqsma tal-impjieg, l-edukazzjoni u t-taħriġ, u li l-aspetti territorjali ta' din il-politika huma importanti ħafna;

39. jilqa' l-promozzjoni tal-''involviment attiv tas-servizzi tal-impjieg, l-istituzzjonijiet edukattivi u l-fornituri tat-taħriġ fl-implimentazzjoni tal-Qafas tal-Kwalità għall-Apprendistati'' u jenfasizza r-rwol importanti tal-awtoritajiet lokali u reġjonali fit-tliet oqsma kollha;

40. jenfasizza li, bħala impjegaturi, l-awtoritajiet lokali u reġjonali għadhom jiġu involuti fl-implimentazzjoni b'suċċess tal-QFT u jiddispjaċih li r-Rakkomandazzjoni tal-Kummissjoni ma tirreferix b'mod speċifiku għall-kompetenzi u l-esperjenzi tagħhom; iqis li huwa importanti li jiġi stabbilit qafas legali sabiex l-istituzzjonijiet pubbliċi jkunu jistgħu jirċievu apprendisti u jxerrdu l-aħjar prattiki tal-awtoritajiet pubbliċi;

41. iħeġġeġ lill-Kummissjoni tieħu iktar miżuri biex tiġbor u xxerred l-informazzjoni u jħeġġeġ lill-Istati Membri biex jikkompletaw b'mod adatt id-dispożizzjonijiet legali tagħhom biex jiġi żgurat li l-kundizzjonijiet legali tal-apprendistati jilħqu aħjar l-istennijiet tal-persuni interessati;

42. jiġbed l-attenzjoni għall-fatt li l-awtoritajiet lokali u reġjonali bħala impjegaturi u fornituri tal-apprendistati importanti jistgħu jservu ta' eżempju tajjeb fl-implimentazzjoni tar-regoli għal apprendistati ta' kwalità tajba; iħeġġeġ lill-awtoritajiet lokali u reġjonali sabiex kemm jista' jkun joffru apprendistati ta' kwalita tajba;

43. jenfasizza kemm huwa importanti li jkun possibbli li l-partijiet interessati tas-soċjetà ċivili attiva, b'mod partikolari ż-żgħażagħ u l-organizzazzjonijiet taż-żgħażagħ, ikunu involuti fil-fażi ta' implimentazzjoni tal-QFT, fost oħrajn permezz tal-Alleanza Ewropea għall-Apprendistati, il-pjattaforma ta' kooperazzjoni li waqqfet il-Kummissjoni f'Lulju tal-2013;

44. jenfasizza l-importanza tas-settur privat, b'mod partikolari l-intrapriżi ż-żgħar u ta' daqs mejdu, fl-implimentazzjoni b'suċċess tal-QFT;

45. jistieden lill-awtoritajiet lokali u reġjonali sabiex isaħħu l-kooperazzjoni tagħhom mal-istituzzjonijiet tat-taħriġ u l-impjegaturi lokali biex joħolqu programmi ta' appoġġ tal-kompetenzi tal-istudenti u biex jistabbilixxu boroż ta' studju u offerta ta' apprendistati mħallsa għall-aqwa studenti; barra minn hekk, jenfasizza kemm hu importanti li fl-UE kollha jinfirxu l-aħjar prattiki żviluppati fid-diversi Stati Membri;

Dispożizzjonijiet finali

46. jilqa' r-rakkomandazzjonijiet tal-Kummissjoni għall-appoġġ ta' kooperazzjoni mill-qrib mal-partijiet interessati sabiex tiġi żgurata implimentazzjoni rapida tal-QFT u jenfasizza mill-ġdid ir-rwol importanti tal-awtoritajiet lokali u reġjonali f'dan il-qasam;

47. iħeġġeġ lill-Istati Membri jsegwu r-rakkomandazzjoni tal-Kummissjoni u waqt li jimplimentaw fil-prattika l-QFT, jivvalutawh u jtejbu l-effikaċja tiegħu biex jintlaħqu l-għanijiet stabbiliti mill-politiki nazzjonali għall-impjieg taż-żgħażagħ

II. RAKKOMANDAZZJONIJIET SABIEX JITRESSQU L-EMENDI

Emenda 1

Premessa 1

Test propost mill-Kummissjoni Emenda tal-KtR Iż-żgħażagħ intlaqtu partikolarment ħażin matul il-kriżi. Ir-rati ta’ qgħad fost iż-żgħażagħ laħqu l-ogħla livelli storiċi fis-snin li għaddew f’diversi Stati Membri, mingħajr ebda sinjal ta’ tnaqqis fuq medda qasira ta’ żmien. It-trawwim tal-impjegabbiltà u l-produttività taż-żgħażagħ huwa kruċjali biex jersqu lejn is-suq tax-xogħol. Iż-żgħażagħ intlaqtu partikolarment ħażin matul il-kriżi. Ir-rati ta’ qgħad fost iż-żgħażagħ laħqu l-ogħla livelli storiċi fis-snin li għaddew f’diversi Stati Membri, mingħajr ebda sinjal ta’ tnaqqis fuq medda qasira ta’ żmien. Id-differenzi kbar fir-rati tal-qgħad bejn ir-reġjuni taffettwa l-għanijiet tal-koeżjoni soċjali u territorjali tal-Unjoni Ewropea. It-trawwim tal-impjegabbiltà u l-produttività taż-żgħażagħ huwa kruċjali biex jersqu lejn is-suq tax-xogħol.

Emenda 2

Premessa 16

Test propost mill-Kummissjoni Emenda tal-KtR Il-programmi tal-Istati Membri li jippromwovu u joffru apprendistati għaż-żgħażagħ jistgħu jiġu appoġġati finanzjarjament mill-Fondi Ewropej. Barra minn hekk, l-Inizjattiva għall-Impjieg taż-Żgħażagħ se tappoġġa l-apprendistati fil-kuntest tal-Garanzija għaż-Żgħażagħ, filwaqt li żżomm fil-mira ż-żgħażagħ mir-reġjuni tal-Unjoni li huma l-aktar milquta mill-qgħad fost iż-żgħażagħ u li se jiġu kofinanzjati mill-Fond Soċjali Ewropew (FSE) 2014-20. Il-FSE kif ukoll l-Inizjattiva għall-Impjieg taż-Żgħażagħ tista’ tintuża biex jiżdied l-għadd u l-kwalità tal-iskemi ta’ apprendistat tal-Istati Membri. Dan jinvolvi possibiltà ta' kontribuzzjoni għall-ispejjeż tal-apprendistati inkluża, taħt ċerti kundizzjonijiet, parti mir-remunerazzjoni. Barra minn hekk, huma jistgħu wkoll jappoġġaw l-ispejjeż ta’ taħriġ ieħor li ż-żgħażagħ jistgħu jsegwu lil hinn mill-apprendistat tagħhom, eż. korsijiet tal-lingwa. Il-programmi tal-Istati Membri li jippromwovu u joffru apprendistati għaż-żgħażagħ jistgħu jiġu appoġġati finanzjarjament mill-Fondi Ewropej. Barra minn hekk, l-Inizjattiva għall-Impjieg taż-Żgħażagħ se tappoġġa l-apprendistati fil-kuntest tal-Garanzija għaż-Żgħażagħ, filwaqt li żżomm fil-mira ż-żgħażagħ mir-reġjuni tal-Unjoni li huma l-aktar milquta mill-qgħad fost iż-żgħażagħ u li se jiġu kofinanzjati mill-Fond Soċjali Ewropew (FSE) 2014-20. Il-FSE kif ukoll l-Inizjattiva għall-Impjieg taż-Żgħażagħ tista’ tintuża biex jiżdied l-għadd u l-kwalità tal-iskemi ta’ apprendistat tal-Istati Membri. Dan jinvolvi possibiltà ta' kontribuzzjoni għall-ispejjeż tal-apprendistati inkluża, taħt ċerti kundizzjonijiet, parti mir-remunerazzjoni , flimkien mal-adozzjoni tal-miżuri meħtieġa sabiex dawn il-fondi pubbliċi ma jieħdux post il-fondi privati . Barra minn hekk, huma jistgħu wkoll jappoġġaw l-ispejjeż ta’ taħriġ ieħor li ż-żgħażagħ jistgħu jsegwu lil hinn mill-apprendistat tagħhom, eż. korsijiet tal-lingwa.

Emenda 3

Premessa 29

Test propost mill-Kummissjoni Emenda tal-KtR Din ir-Rakkomandazzjoni ma tkoprix kollokamenti f’postijiet għall-esperjenza tax-xogħol bħala parti ta’ kurrikula akkademiċi, ta' edukazzjoni formali jew kors vokazzjonali. Apprendistati li l-kontenut tagħhom huwa regolat skont il-liġi nazzjonali u li t-tlestija hija rekwiżit biex jinkiseb grad universitarju jew aċċess għal professjoni speċifika (eż. mediċina, arkitettura, eċċ.) mhumiex koperti minn din ir-Rakkomandazzjoni. Din ir-Rakkomandazzjoni ma tkoprix kollokamenti f’postijiet għall-esperjenza tax-xogħol bħala parti ta’ kurrikula akkademiċi, ta' edukazzjoni formali jew kors vokazzjonali. Apprendistati li l-kontenut tagħhom huwa regolat skont il-liġi nazzjonali u li t-tlestija hija rekwiżit biex jinkiseb grad universitarju jew aċċess għal professjoni speċifika (eż. mediċina, arkitettura, eċċ.) mhumiex koperti minn din ir-Rakkomandazzjoni ; dan it-tieni tip ta' apprendistati se jkun trattat fi proposta oħra tal-Kummissjoni .

Emenda 4

Rakkomandazzjoni 5

Test propost mill-Kummissjoni Emenda tal-KtR Iħeġġu lill-fornituri tal-apprendistati biex jinnominaw sorveljant għall-apprendisti li jiggwida lill-apprendist fil-kompiti assenjati, u jissorvelja l-progress tiegħu/tagħha; Iħeġġu Jiċċekkjaw li lill-fornituri tal-apprendistati biex jinnominaw sorveljant għall-apprendisti li jiggwida lill-apprendist fil-kompiti assenjati, u jissorvelja l-progress tiegħu/tagħha;

Emenda 5

Rakkomandazzjoni 13

Test propost mill-Kummissjoni Emenda tal-KtR Għarfien xieraq tal-apprendistati (13) Jinkoraġġixxu lill-fornituri tal-apprendistati biex jiċċertifikaw permezz ta’ ċertifikat jew ittra ta’ referenza l-għarfien, il-ħiliet u l-kompetenzi miksuba waqt l-apprendistati;; Għarfien xieraq tal-apprendistati (13) Jinkoraġġixxu Jesiġu li lil l-fornituri tal-apprendistati biex jiċċertifikaw permezz ta’ ċertifikat jew ittra ta’ referenza l-għarfien, il-ħiliet u l-kompetenzi miksuba waqt l-apprendistati;

Emenda 6

Rakkomandazzjoni 25

Test propost mill-Kummissjoni Emenda tal-KtR Taħdem mal-Istati Membri, l-imsieħba soċjali, is-servizzi tal-impjieg, u l-organizzazzjonijiet taż-żgħażagħ u l-apprendisti biex iġġib 'il quddiem din ir-Rakkomandazzjoni; Taħdem mal-Istati Membri, l-imsieħba soċjali, is-servizzi tal-impjieg, u l-organizzazzjonijiet taż-żgħażagħ u l-apprendisti u l-komunitajiet territorjali biex iġġib 'il quddiem din ir-Rakkomandazzjoni;

Emenda 7

Rakkomandazzjoni 26

Test propost mill-Kummissjoni Emenda tal-KtR Tinkoraġġixxi u tappoġġja lill-Istati Membri, inkluż permezz tal-promozzjoni tal-iskambju tal-aħjar prassi bejniethom, biex jużaw il-Fond Soċjali Ewropew u l-Fond Ewropew għall-Iżvilupp Reġjonali jew Fondi oħra Ewropej għall-perjodu ta’ pprogrammar 2014-2020 biex jiżdiedu l-għadd u l-kwalità tal-apprendistati; Tinkoraġġixxi u tappoġġja lill-Istati Membri u l-komunitajiet territorjali , inkluż permezz tal-promozzjoni tal-iskambju tal-aħjar prassi bejniethom, biex jużaw il-Fond Soċjali Ewropew u l-Fond Ewropew għall-Iżvilupp Reġjonali jew Fondi oħra Ewropej għall-perjodu ta’ pprogrammar 2014-2020 biex jiżdiedu l-għadd u l-kwalità tal-apprendistati;

Emenda 8

Rakkomandazzjoni ġdida wara rakkomandazzjoni 28

Test propost mill-Kummissjoni Emenda tal-KtR (29) biex aktar tard tipprovdi qafas għall-apprendistati bħala parti ta' kurrikula akkademiċi, ta' edukazzjoni formali jew kors vokazzjonali.

Brussell, 3 ta' April 2014 Il-President tal-Kumitat tar-Reġjuni Ramón Luis VALCÁRCEL SISO

(1) COM(2012) 729 final, 5.12.2012.

(2) Rakkomandazzjoni tal-Kunsill dwar it-twaqqif ta' Garanzija għaż-Żgħażagħ, 2013/C 120/01, 22 ta' April 2013.

(3) Employment and Social Developments Review 2012 (Analiżi tal-Impjieg u l-Iżviluppi Soċjali 2012).

(4) Ewrobarometru: “The experience of a Traineeship in the EU” [L-esperjenza ta' apprendistat fl-UE], 2013.

(5) www.consilium.europa.eu/uedocs/cms_Data/docs/pressdata/en/ec/131388.pdf

(6) Is-sondaġġ tal-Ewrobarometru tal-2013 żvela li 9 % biss tal-apprendistati seħħew barra l-pajjiż.